Pre fanúšikov gigantických displejov pripravila Nokia cenovo dostupný tabletofón. Zaujal nás hlavne kvalitou spracovania, displejom a výdržou batérie.
Trend veľkých displejov je, ako sa zdá, nezastaviteľný. Dôležitým rozdielom oproti minulosti je však posun zariadení, ktoré sú klasifikované ako tabletofóny aj do strednej triedy, kde sú pre masy oveľa prístupnejšie vďaka prívetivejším cenovkám.
Lumia 1320 od Nokie je ukážkovým príkladom tejto filozofie. S kompromismi na správnych miestach sa dá zaujať aj v preplnenej strednej triede, ktorá obsahuje zástupy priemerných zariadení a "dosluhujúcich" top modelov. Práve tu chce Nokia zažiariť a predať svoju víziu tabletofónu masám. Opäť však dopláca na nedostatky, ktoré nemôže ovplyvniť.
Nokia chce predať tabletofón masám
Nemení čo funguje
Dizajn tabletofónu priamo vychádza z vlajkovej lode medzi prerastenými Nokiami s označením Lumia 1520 . A ona sa zase nesie v dizajnovom jazyku, ktorý poznáme s miernymi obmenami snáď od modelu N9 s operačným systémom Meego. V tomto smere sa teda nekonajú žiadne prekvapenia a musíme konštatovať, že je to len a len dobre. Nokia ukazuje, že plastová a farebná konštrukcia nemusí pôsobiť lacno a nevkusne.
Nokiu Lumiu 1320 môžeme smelo zaradiť medzi obrovské zariadenia – a to aj v kategórii tabletofónov. Nasadenie 6-palcového displeja si vyžiadalo svoju daň na veľkosti konštrukcie. Rozmery zariadenia sú 164 × 86 × 10 mm a ručička váh sa zastavila na úrovni 220 gramov.
Hmotnosť 1320-ky dosahuje až 220 gramov
Jeden z konkurentov, minuloročný Samsung Galaxy Mega 6.3 , je kvôli väčšiemu displeju o niečo dlhší a širší, ale tieto "nedostatky" úspešne kompenzuje nižšou hrúbkou a hlavne hmotnosťou, kde je rozdiel až 20 gramov.
Lumia 1320 je väčšia a robustnejšia aj v porovnaní so svojou dospelejšou sestrou v podobe Lumie 1520 , ktorá má rozmery 163 × 85 × 9 mm.
Dominantným konštrukčným materiálom je, ako inak, plast (polykarbonát), ktorý je však dostatočne pevný a výborne odoláva odtlačkom či mastnote. Batéria nie je používateľsky vymeniteľná, avšak zadný kryt je možné vymeniť za iné farebné varianty.
Zadný kryt nemusí mať len čiernu farbu
Drobnou vráskou na tvári inak vydarenej konštrukcie je fakt, že zadný kryt, ktorý slúži ako akási kolíska pre samotný telefón, nedolieha na zvyšok konštrukcie stopercentne. V praxi to znamená, že sa občas ozve jemné zavŕzganie. Nejde však o nič neodpustiteľné.
Z používateľského hľadiska funguje dizajn a konštrukcia na jednotku. Vďaka matnej soft touch úprave zadného krytu nehrozí, že by tabletofón skĺzol z podložky alebo priľahko vypadol z rúk. Používanie zariadenia je vzhľadom na rozmery možné len za pomoci oboch rúk. Akékoľvek pokusy o jednoručné ovládanie sú skôr masochizmom, keďže ani v systéme nenájdeme žiadne softvérové "zlepšováky", ktoré by toto umožnili.
Klávesy na bokoch sú nenápadné
Displej opäť exceluje
Dominantou je samozrejme displej, ktorého uhlopriečka sa vyšplhala na šesť palcov. Ide o LCD panel ClearBlack IPS s rozlíšením 720 × 1 280 pixelov, čo predstavuje hustotu zobrazených bodov na úrovni 245 ppi. Nokia nezabudla ani na ochranu pred škrabancami, o ktorú sa stará krycie sklíčko Gorilla Glass 3. Rovnako nechýba ani zvýšená citlivosť, ktorá umožní ovládanie tabletofónu aj v rukaviciach.
Nevýhodou je rozlíšenie, ktoré je v dnešnej dobe na 6-palcovú uhlopriečku už prinízke. Aj používateľ bez cvičeného oka poľahky odhalí raster. Treba však mať na pamäti výrazne nižšiu cenovku ako pri ostatných tabletofónoch z najvyššej ligy. Prezeranie webu, čítanie kníh či úprava dokumentov sú stále bezproblémové a príjemné. Nedostaví sa ale prepotrebný "wow" efekt, ktorý by odlišoval používateľský zážitok od davu iných zariadení.
Pod displejom vidíme dobre známu trojicu senzorov
V čom displej exceluje, sú pozorovacie uhly. Vďaka nasadeniu technológie IPS sa s farebnými deformáciami nestretneme ani pri extrémnych náklonoch. Rovnako dobre je na tom kontrast aj vernosť podania farieb.
Čierna síce nedosahuje kvalitu ako na AMOLED displejoch, ale stále sa je na čo pozerať. Biela je naozaj bielou a aj ostatné farebné odtiene pôsobia verne bez zbytočnej presýtenosti. Viditeľnosť v exteriéroch je ďalšou veľkou devízou. Problémy nenastali ani počas svetlých slnečných dní.
Farebné podanie displeja vieme do istej miery meniť
Stávka na istotu
Tabletofón poháňa overený čipset Qualcomm Snapdragon S4 Pro s dvojjadrovým procesorom Krait na frekvencii 1,7 GHz. Grafickým akcelerátorom je Adreno 305. Veľkosť operačnej pamäte RAM sa vyšplhala na 1 GB.
Vnútorné úložisko má kapacitu 8 GB, z ktorého je pre používateľa dostupných približne 4,6 GB. Nechýba ani možnosť rozšírenia tejto kapacity prostredníctvom pamäťových kariet microSD do veľkosti 64 GB.
Vstavaný akumulátor má kapacitu 3 400 mAh, čo je aj napriek gigantickej uhlopriečke displeja viac než dosť. Pri striedmejšom používaní s hodinou surfovania a hovorov denne vydrží tabletofón nažive tri dni. Aj pri náročnejšom používaní vydrží batéria spoľahlivo do ďalšieho rána. V tejto triede zariadení ide jednoznačne o nadštandard, za čo si výrobca zaslúži pochvalu.
Čipset, ktorý sa nachádza pod kapotou Lumie 1320, sme už mnohokrát videli v ďalších zariadeniach fínskej spoločnosti. V kombinácii s výborne optimalizovaným systémom Windows Phone 8 sa netreba obávať zásekov či prejavov nestability.
Rýchlosť nie je všetko
Rozhranie systému Windows Phone 8 je rýchle a absolútne plynulé. Pri pohybe na štartovacej obrazovke či v ďalších ponukách sa na nič nečaká a nehrozia ani nečakané pády či záseky nainštalovaných aplikácii. Rovnako dobre sa s Lumiou 1320 dá pohybovať aj po webových lokalitách, vrátane graficky náročných portálov.
Rozhranie systému Windows Phone sa už od počiatku výrazne nemení
Samotný systém prichádza obohatený o aktualizáciu Lumia Black , ktorej sme sa venovali v samostatnom článku. Dočkáme sa teda kvalitnej fotoaplikácie Nokia Pro Cam, zdieľania diania na obrazovke cez Nokia Beamer či notifikácií na "vypnutom" displeji prostredníctvom Nokia Glance.
Celkový dojem z používania systému je rozporuplný. Rovnako ako v prípade vybavenejšieho modelu Lumia 1520 spôsobuje softvérová výbava zbytočné komplikácie. Opäť nás mrzí úplná absencia škálovania ovládacích prvkov v systéme ako napríklad klávesnica, ktorá zaberá viac ako polovicu displeja.
Notifikácie sú obmedzené na grafické indikátory na živých dlaždiciach, tie ale nefungujú vždy spoľahlivo. Takisto by systému prospela aj implementácia rýchlych nastavení, operácií s upozorneniami aj z uzamykacej obrazovky či pridaná hodnota práve pre tabletofóny v podobe prepracovaného multitaskingu či ďalších vychytávok.
Tým, že aktualizácia je "na ceste", sa argumentovať nedá. Áno, je dobre známe, že verzia Windows Phone 8.1 je za dverami a adresuje mnohé z výhrad a nedostatkov, ale od koncového používateľa je stále na míle vzdialená.
Od predstavenia cez testovanie až po schvaľovací proces medzi mobilnými operátormi a samotné uvoľnenie medzi samotných používateľov uplynie ešte dlhý čas, čo rozhodne nie je dobré. Záchrana v podobe uvoľnenia najnovšej verzie systému pre nadšencov, z ktorých sa za pár klikov stanú vývojári , nie je riešením pre masy.
Nastavenia na nás môžu pozerať aj z uzamknutej obrazovky • V systéme od Microsoftu nesmie chýbať Office
Tradične slušný fotoaparát
Jedným z najvýraznejších kompromisov v porovnaní so staršou a výkonnejšou sestrou je fotoaparát. Nokia vybavila Lumiu 1320 päťmegapixelovým snímačom. Celková kvalita fotografií je slušná, snímky zaujmú najmä výborným kontrastom a absenciou šumu. Nechýba ani možnosť nahrávania Full HD videa pri 30 snímkach za sekundu. V zhoršených svetelných podmienkach pomôže prisvetľovacia LED dióda.
Testovacie fotografie:
LTE je nutnosťou
Konektivita patrí medzi silné stránky zariadenia. Nechýba podpora pre LTE siete s teoretickými rýchlostnými maximami na úrovni 150 Mbps pri sťahovaní a 50 Mbps pri odosielaní dát. V prípade nedostupnosti LTE poslúži aj 3G s technológiami HSDPA a HSUPA s rýchlosťami 42 Mbps pri sťahovaní a 5,76 Mbps pri odosielaní dát.
Úpravy fotografií prichádzajú s bohatými možnosťami
Nájdeme tu aj Wi-Fi štandardov b/g/n, Bluetooth 4.0 či GPS navigáciu. Citlivosť na GPS signál je výborná, hľadanie polohy a následná fixácia boli bezbolestné a rýchle. Poteší aj navigácia z dielne Nokie, ktorá je dostupná zadarmo. Zamrzí absencia technológie NFC.
Hodnotenie: Kľukatá cesta za úspechom
Nokia by si veľmi priala, aby sa Lumia 1320 stala hitom medzi tabletofónmi. K tomuto cieľu mieri so sebavedomím, keďže inžiniersky ide vo svojej cenovej kategórii o excelentné zariadenie. Zaujme kvalitnou konštrukciou s vymeniteľnými krytmi, výdržou batérie a slušným fotoaparátom. Čo displej (v porovnaní s drahšími zariadeniami) stráca na rozlíšení, kompenzuje širokými pozorovacími uhlami, ochranným sklíčkom Gorilla Glass tretej generácie, výbornou viditeľnosťou na priamom slnku či farebným podaním.
Hlavný problém však spočíva v opodstatnenosti nasadenia gigantického displeja. Lumia 1320 pôsobí skôr ako extrémne prerastený smartfón a nie moderný tabletofón, ktorý má zaujať v roku 2014. Po softvérovej stránke zlyháva v detailoch a kvôli nečinnosti Microsoftu prichádza o dôležité body.
Samsung svojím pôsobením na tomto poli nastavil referenčný štandard, ktorý však Nokia podlieza – a to výrazne. Na rovnakom piesočku sa hrajú aj ďalší výrobcovia ako Sony či Huawei, ktorí nemajú o nič menšie ambície. Pre trpezlivých a nadšencov však môže byť Lumia 1320 vhodnou investíciou do budúcnosti. S príchodom robustnej aktualizácie v podobe Windows Phone 8.1 sa mnohé nedostatky zmažú.
Obrovská výhoda Lumie 1320 leží v cene, za ktorú sa predáva. Za približne 310 eur ide o skutočne atraktívne zariadenie, ktoré má v tejto cenovej relácii len málo konkurentov. Tým najvýraznejším je minuloročný model Samsung Galaxy Mega 6.3 s podobnou cenovkou. Jeho hlavnou výhodou je funkčne bohatší systém Android, ktorý výrobca upravil pre používanie na väčších uhlopriečkach. Zaujímavou, i keď stále drahšou alternatívou môže byť aj dopredávajúci sa model Galaxy Note II , ktorý navyše ponúkne aj dotykové pero.